बिना फेरों के हुआ विवाह, दूल्हा-दुल्हन पक्ष के पंडितों ने वर्चुअली मंत्रोच्चारण किए
हिमाचल प्रदेश में भारी बारिश के बीच अनोखी ऑनलाइन ​​​​​​​शादी संपन्न हुई। दरअसल, शिमला जिले में कोटगढ़ क्षेत्र के मंगसू गांव के आशीष सिंघा और कुल्लू के भुंतर की शिवानी ठाकुर की 10 जुलाई को शादी तय थी। मगर, इस दिन पहाड़ों पर आसमान से आफत बरस रही थी।
हिमाचल में बारिश से मची तबाही के बीच अनोखी ऑनलाइन शादी हुई। शिमला जिले में मंगसू गांव के आशीष सिंघा और कुल्लू के भुंतर की शिवानी ठाकुर की 10 जुलाई को शादी तय थी। पहले से तय मुहूर्त को दोनों परिवारों ने टालना उचित नहीं समझा, जिसके बाद आशीष और शिवानी ठाकुर की बिना फेरों की ऑनलाइन शादी हुई।
दूल्हा-दुल्हन दोनों पक्ष के पंडितों ने शादी की सभी रस्में पूरी की। दोनों पक्षों के पंडितों ने ऑनलाइन मंत्रों का उच्चारण किया। इस तरह तय मुहूर्त पर ही ऑनलाइन शादी संपन्न हो गई। बारिश की वजह से दोनों परिवार अपने-अपने घर में हैं, इसलिए विदाई और बहू के गृह प्रवेश की रस्म बाकी हैं, जिन्हें बारिश और लैंडस्लाइड थमने के बाद किया जाएगा।
चर्चा का विषय बनी ऑनलाइन शादी
शादी की रस्मों के तहत दूल्हे को अपने घर से बाहर निकालना जरूरी होता है, इसलिए दूल्हे को मंगसू गांव से लगभग 28 किलोमीटर दूर बिथल लाया और यहां एक होटल से शादी की ऑनलाइन औपचारिकताएं पूरी की गई। अब यह शादी पूरे प्रदेश में सोशल मीडिया पर चर्चा का विषय बन गई है।
दोनों परिवारों ने कर रखी थी तैयारियां
10 जुलाई को होने वाली शादी के लिए दूल्हा-दुल्हन पक्ष के लोगों ने शादी के निमंत्रण पहले ही दिए हुए थे। सुबह कोटगढ़ से कुल्लू के लिए बारात जाती थी। लेकिन इससे पहले बारिश और पहाड़ों से लैंडस्लाइड का सिलसिला शुरू हो गया। इसी वजह से बारात नहीं जा सकी।